BODOLAND रादाब: मुसलपुर, 1 मे : बाक्सा जिल्ला दुलाराय बर’ फरायसा आरो मुसलपुर दख’रा दुलाराय बर’ फरायसा आफादा सानसेनि हाबाफारिजों बर’नि बिफा बड’फा उपेन्द्रनाथ ब्रम्हनि 31 थि रुंसारि सानखौ बाक्सा जिल्लानि मुसलपुर, पार्कआव फालिनाय जादों । बर’ हारिनि रैखाथि थामोन्था, उदांस्रिनि थाखाय जुजिबोबाय, बर’ हारिखौ बुहुमनि गेजेराव गेरेमसा हारि महरै दाफुंनो थाखाय आलादा रायजो बड’लेण्ड सोरजिनो जांख्रिखांनानै दुलाराय बर’ माहारिनि गेजेराव सोमावसारनाय लाबोनानै सांग्रांथि लाबोनाय उपेन्द्रनाथ ब्रम्हनि मुसुखाआव बिबार बावजेनो मिरू एबसुनि लेंङाइ आफादगिरि रोमदोम बसुमतारी बिथांआ । बेजों लोगोसेनो बड’फा उपेन्द्रनाथ ब्रम्हनि गोसोखांथिआव एबसुनि गोथार फिरफिलाखौ बिरहोजेनो जिल्ला एबसुनि आफादगिरि उमेस दैमारि बिथांआ । बेनि उनाव खौरांगिरिफोरनि सिगांआव बुंथियोदि बड’फानि गोथार सानस्रि आरो सानथौखौ फोथांना लाखिनो थाखाय बर’ माहारिनि गेजेराव अरायबो खामानि मावलांबाय थागोन आरो बिथांनि बोसोन होलांनायफोरखौ अरायबो फालिगोन होनना बुंथियो । बेजों लोगोसेनो बुहुमनि सानफ्रोमबो सुबुंखौनो बड’फानि सान्थौखौ फोथांना लाखिनो थाखाय खामानि मावनो थाखाय जिल्ला एबसुनि आफादगिरि उमेस दैमारि बिथांआ खावलायो ।